
Nr.27/426/23 septembrie 2004
RAPORT  DE  ÎNLOCUIRE
asupra propunerii legislative privind modificarea şi completarea Legii nr.42/1990, republicată 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea şi completarea Legii nr.42/1990, republicată, trimisă cu adresa nr.626 din 10 martie 2003.

Menţionăm că prezentul raport înlocuieşte raportul comisiei din 15 mai 2003 depus cu nr.27/081.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor constituţionale.

Propunerea legislativă are ca obiect de reglementare modificarea şi completarea unor dispoziţii din Legea nr.42/1990 pentru cinstirea eroilor-martiri şi acordarea unor drepturi urmaşilor acestora, răniţilor, precum şi luptătorilor pentru victoria Revoluţiei din Decembrie 1989, republicată, cu modificările şi completările ulterioare, în sensul introducerii indemnizaţiei reparatorii şi de gratitudine, scutirea de la plata asigurărilor sociale de sănătate, constituirea Blocului Naţional al Revoluţionarilor din Decembrie, ş.a.
Comisia propune Plenului respingerea propunerii legislative întrucât aceasta a rămas fără obiect, deoarece Legea nr.42/1990 pentru cinstirea eroilor-martiri şi acordarea unor drepturi urmaşilor acestora, răniţilor, precum şi luptătorilor pentru victoria Revoluţiei din Decembrie 1989, republicată, cu modificările şi completările ulterioare, a fost abrogată prin Legea nr.341/2004 privind recunoştinţa faţă de eroii-martiri şi luptătorii care au contribuit la victoria Revoluţiei române din decembrie 1989.
Menţionăm că o parte din prevederile prezentei propuneri legislative au fost preluate în Legea nr.341/2004.

La lucrările comisiei au fost prezenţi 19 deputaţi, din totalul de 21 membri ai comisiei.

În urma rediscutării propunerii legislative în şedinţa din data de 22 septembrie 2004, Comisia propune respingerea acesteia cu unanimitate de voturi.

